王其元
庚午四月廿七日章君塍粟补举消寒第九集赋此
一饮一啄关定数，一死一生数尤注。消寒仅传九九图，冬去春来春又去。异哉此会独延长，是何濡滞必有故。忆从去冬赏菊筵，无少无长十人与。当筵序齿整无零，五百八十寿诗赋。消寒荟萃十一人，首倡冬月廿九辰。社主兴豪先开宴，言定拈阄依次轮。轮台已过病夫会，九转消寒待君身。时则病夫未病也，而君无病忽吟呻。河鱼腹疾将奈何，绵延床蓐历数旬。历数旬，会遂停，君病将痊病夫病。汤药纵尝难续命，可怜未满来复期，地下修文病夫应。幸君病体日渐康，调摄经旬病若忘。清门席上近相见，依然饮啖竟如常。今且补作消寒会，宝墨楼头文宴张。况兼补缺有钱起，虽较病夫少十载。若从今岁算相加，亦与去年数相似。得此天然玉合子，不惟消寒一局缺者完，抑且庆祝六百将自后年始。